জুলাই থেকে সেপ্টেম্বর— এই তিন মাস হল সরকারি ভাবে ভারতের বর্ষাকাল। ভারতের মতো কৃষিপ্রধান দেশের সামগ্রিক অর্থনীতি বহুলাংশে নির্ভর করে এই তিনটি মাসে কেমন বৃষ্টি হচ্ছে, তার উপরে। কিন্তু এই বছর দেশের বর্ষাভাগ্য প্রকৃতির দরবারে ধাক্কা খেতে চলেছে বলেই মনে করছে বিখ্যাত আবহাওয়া সাইট স্কাইমেট। স্কাইমেটের পূর্বাভাস বলছে, ২০১৭ সালে ভারতে বর্ষা হবে স্বাভাবিকের তুলনায় কম পরিমাণে। 
আরও পড়ুন 
আয়করের ১০ পরিবর্তন, যা ১ এপ্রিল থেকে লাগু হবে, দেখে নিন 
লেসক্যাশ অর্থনীতি, আমরা কি আদৌ প্রস্তুত হতে পেরেছি?
স্কাইমেটের বক্তব্য, ভারতে এই বছর স্বাভাবিক বর্ষার চেয়ে কম বৃষ্টির সম্ভাবনা ৯৫ শতাংশ। অতিরিক্ত বৃষ্টিপাতের কোনও সম্ভাবনাই নেই। স্বাভাবিক বৃষ্টির সম্ভাবনা মাত্র ৫০ শতাংশ। আর যদি দীর্ঘকালীন গড় বৃষ্টির তুলনায় ৯০ শতাংশের চেয়ে কম বৃষ্টি হয়, তা হলে খরার সম্ভাবনা ১৫ শতাংশ বেড়ে যাবে। 
সোজা কথায়, এই বছর বর্ষার অভাবে দেশের কৃষি উৎপাদন ধাক্কা খাওয়ার সম্ভাবনা প্রবল। কৃষি ঘাটতি কেন্দ্র এবং রাজ্য সরকারের মাথাদের চিন্তার কারণ হয়ে উঠতেই পারে। কিছু দিন আগেই উত্তর প্রদেশে বড় জয় পেয়েছে বিজেপি। যোগী আদিত্যনাথ মুখ্যমন্ত্রীর আসনে বসার আগেই কৃষিঋণ মকুবের প্রতিশ্রুতি দিয়েছিল বিজেপি। কিন্তু যদি স্কাইমেটের পূর্বাভাস সত্যি করে বর্ষার ঘাটতি দেখা দেয়, তা হলে কৃষিঋণ মকুবের প্রতিশ্রুতি রক্ষার চাপ আরও বাড়বে যোগী সরকারের উপরে। রাজ্যে মমতা সরকারের দুশ্চিন্তাও বাড়াবে বর্ষার ঘাটতি। কারণ সে ক্ষেত্রে প্রায় অবধারিত ভাবেই রাজ্যের মানুষকে মূল্যবৃদ্ধির সম্মুখীন হতে হবে। কার্যত গোটা দেশের ভাগ্যই নির্ভর করে রয়েছে জুলাই থেকে সেপ্টেম্বর— এই ক’টি মাসের উপর।